Kvinnen var alene på vei nedover Jacob Aals gate i 3.30-tiden natt til søndag da to menn kom gående bak henne, tok tak i henne, og spurte om hun ville være med dem hjem.

– Da hun nektet dette hadde de begynt å slå henne i ansiktet og hodet, samt at de hadde revet opp skjørtet hennes og befølt henne på overkroppen under klærne, sier operasjonsleder i Oslo politidistrikt Tor Jøkling til NRK.

Gjerningsmennene beskrives som utenlandske

Etter en stund hadde mennene avbrutt angrepet og flyktet i retning Bogstadveien. Kvinnen ringte selv til politiet.

– Vi var raskt på stede med flere patruljer, søkte etter gjeringsmennene og tok hånd om kvinnen, sier Jøkling.

Kvinne har beskrevet mennene til politiet som rundt 25 år gamle, begge var over 190 cm høye. De hadde mørkt hår og noe mørk hud og var muligens fra nordafrika eller midtøsten.

– Den mest aktive var iført en grå hettegenser med en mørk jakke over. Denne jakken hadde en refleks på høyre arm. Den andre gjerningsmannen var iført en jakke. Begge snakke gebrokkent norsk, sier Jøkling.

Kvinnen ble fraktet til legevakten for behandling og sikring av spor.

– Vi har brukt tid på å kartlegge og innhente overvåkingsmateriale i dag. Vi har sikret tekniske spor, sier politiførstebetjent Kenneth Bjerkestrand ved Majorstua politistasjon til NTB.

Kvinnen er ifølge Bjerkestrand preget av hendelsen, men har ingen varige fysiske skader. Politiet ber eventuelle vitner om å ta kontakt.